เอกสารแนบ 3

รายงานความรับผิดชอบของคณะกรรมการ ต่อรายงานทางการเงิน

เรียน ท่านผู้ถือหุ้น

คณะกรรมการบริษัทเป็นผู้รับผิดชอบต่องบการเงินของบริษัท ศรีไทยซุปเปอร์แวร์ จำกัด (มหาชน)
และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปี ในการจัดทำงบการเงิน
ได้มีการพิจารณาเลือกใช้นโยบายบัญชีที่เหมาะสมและถือปฏิบัติโดยสม่ำเสมอและเป็นไปตามมาตรฐานการบัญชีที่รับรองทั่วไป
รวมทั้งได้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้น นักลงทุนทั่วไปและผู้มีส่วนได้เสียอย่างเหมาะสม

งบการเงินของบริษัท
และงบการเงินรวมของบริษัทและบริษัทย่อยได้รับการตรวจสอบโดยผู้สอบบัญชีของบริษัทคือ บริษัท
ไพร้ซวอเตอร์เฮาส์คูเปอร์ส เอบีเอเอส จำกัด
โดยในการตรวจสอบนั้นคณะกรรมการบริษัทได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
โดยความเห็นของผู้สอบบัญชีได้ปรากฏในรายงานของผู้สอบบัญชีซึ่งแสดงไว้ในรายงานประจำปีแล้ว

คณะกรรมการบริษัท ได้จัดให้มีระบบบริหารความเสี่ยง
และดำรงไว้ซึ่งระบบการควบคุมภายในที่เหมาะสม
เพื่อให้มั่นใจได้อย่างมีเหตุผลว่าข้อมูลทางบัญชีมีความถูกต้องครบถ้วน
และเพียงพอที่จะดำรงไว้ซึ่งทรัพย์สินตลอดจนเพื่อไม่ให้เกิดการทุจริตหรือมีการดำเนินการที่ผิดปกติอย่างมีสาระสำคัญ

คณะกรรมการบริษัท ได้แต่งตั้งคณะกรรมการตรวจสอบ
เพื่อทำหน้าที่สอบทานนโยบายการบัญชีและคุณภาพของรายงานทางการเงิน ระบบการควบคุมภายใน
การตรวจสอบภายใน ระบบการบริหารความเสี่ยง ตลอดจนการเปิดเผยข้อมูลรายการระหว่างกัน
โดยความเห็นของคณะกรรมการตรวจสอบเกี่ยวกับเรื่องดังกล่าวนี้
ได้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัทมีความเห็นว่าโครงสร้างการบริหารและระบบการควบคุมภายในของบริษัทโดยรวมอยู่ในระดับที่น่าพอใจ
และผลการตรวจสอบของผู้สอบบัญชีของบริษัทที่ไม่มีเงื่อนไขและข้อสังเกต
ทำให้เชื่อได้ว่างบการเงินของบริษัท ศรีไทยซุปเปอร์แวร์ จำกัด (มหาชน)
และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
สำหรับปีสิ้นสุดวันที่ 31 ธันวาคม พ.ศ. 2550 ได้แสดงฐานะการเงิน
ผลการดำเนินงานและกระแสเงินสดถูกต้องตามที่ควรในสาระสำคัญตามหลักการบัญชีที่รับรองทั่วไป
และได้ปฏิบัติถูกต้องตามกฎหมายและกฎระเบียบที่เกี่ยวข้อง

[]

ในนามคณะกรรมการบริษัท

(นายสนั่น อังอุบลกุล)

ประธานกรรมการบริษัท

รายงานคณะกรรมการตรวจสอบ

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

ในรอบระยะเวลาบัญชีประจำปีสิ้นสุดวันที่ 31 ธันวาคม พ.ศ. 2550
คณะกรรมการตรวจสอบของบริษัท ศรีไทยซุปเปอร์แวร์ จำกัด (มหาชน) ซึ่งประกอบด้วย
นายวิโรจน์ เลาหะพันธุ์ ประธานกรรมการตรวจสอบ นายเอ้งฮัก นนทิการ และนายสุชาติ
บุญบรรเจิดศรี กรรมการตรวจสอบ ได้จัดให้มีการประชุมรวม 4 ครั้ง ในการประชุมแต่ละครั้ง
คณะกรรมการตรวจสอบได้เชิญผู้สอบบัญชีรับอนุญาต กรรมการบริหารของบริษัท
และเจ้าหน้าที่ที่เกี่ยวข้องกับเรื่องที่พิจารณา
เข้าร่วมประชุมเพื่อชี้แจงข้อสนเทศจากผลการตรวจสอบบัญชีการเงิน ผลการตรวจสอบภายใน
และปัญหาความเสี่ยงของบริษัทเพื่อประกอบการพิจารณาในการประชุมทุกคราว
โดยมีผู้จัดการฝ่ายตรวจสอบภายในทำหน้าที่เลขานุการของที่ประชุม
สาระสำคัญของผลการประชุมมีดังนี้

1.  การจัดทำงบการเงินประจำปี

งบการเงินของบริษัทและบริษัทย่อย
ได้จัดทำขึ้นตามมาตรฐานการบัญชีที่กำหนดโดยพระราชบัญญัติการบัญชี พ.ศ.2543
มาตรฐานการบัญชีที่สภาวิชาชีพบัญชีในพระบรมราชูปถัมภ์เป็นผู้เสนอแนะและได้รับการรับรองโดยส่วนราชการที่เกี่ยวข้อง
เช่น กรมพัฒนาธุรกิจการค้า กระทรวงพาณิชย์ ตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
งบการเงินมีการเปิดเผยข้อมูลอย่างเพียงพอ
หากมีข้อสังเกตจากผู้สอบบัญชีในเรื่องใดก็ได้ปรับปรุงการบันทึกบัญชีให้ถูกต้องและเหมาะสมเสมอ

2.  ระบบการควบคุมภายใน

บริษัทฯมีระบบการควบคุมภายในที่เพียงพอ และมีผู้ตรวจสอบภายใน
ตรวจสอบตามแผนงานที่คณะกรรมการตรวจสอบได้กำหนดไว้แต่ละปี
มีการประเมินผลการควบคุมภายในของบริษัท
ตามแบบประเมินที่ตลาดหลักทรัพย์แห่งประเทศไทยเสนอแนะ ซึ่งประกอบด้วย
องค์กรและสภาพแวดล้อม การควบคุมการปฏิบัติของฝ่ายบริหาร ระบบสารสนเทศ
การสื่อสารและระบบการติดตาม ซึ่งปรากฏว่าอยู่ในเกณฑ์ที่ดีพอสมควร

3.  การบริหารความเสี่ยง

คณะกรรมการตรวจสอบได้มีการประสานงานกับคณะอนุกรรมการบริหารความเสี่ยงของบริษัท
ซึ่งได้ชี้แจงให้ทราบถึงความเสี่ยงในด้านการเงิน ด้านการปฏิบัติงาน ด้านธุรกิจ
และจากเหตุภายนอกซึ่งบริษัทไม่มีอำนาจควบคุมเพื่อหาทางลดหรือบำบัดความเสี่ยงให้อยู่ในระดับที่ยอมรับได้
มีการขอให้คณะอนุกรรมการบริหารความเสี่ยงติดตามผลการดำเนินงานตามแผนงานที่ได้กำหนดไว้โดยเฉพาะจากเหตุภายนอกที่ควบคุมได้ยาก
เช่น ราคาน้ำมัน ราคาวัตถุดิบ ซึ่งมีผลกระทบต่อต้นทุนการผลิตสินค้าหลักของบริษัทเป็นต้นได้

4.  การกำกับดูแลกิจการที่ดี

บริษัทฯได้กำหนดนโยบายการกำกับดูแลกิจการที่ดีไว้ตั้งแต่ปี พ.ศ. 2547
และมีการปรับปรุงเพิ่มเติมอย่างต่อเนื่อง
เพื่อให้ครอบคลุมและสอดคล้องต่อหลักการกำกับดูแลกิจการที่ดี ในปี พ.ศ. 2549
คณะกรรมการบริษัทได้ประกาศใช้จรรยาบรรณทางธุรกิจเพิ่มเติมในส่วนของนโยบายการกำกับดูแลกิจการที่ดีของบริษัท
เพื่อให้พนักงานทุกระดับยึดถือเป็นแนวทางการปฏิบัติงานอย่างมีคุณภาพและคุณธรรมตามหน้าที่และความรับผิดชอบที่ได้รับมอบหมาย
เพื่อให้สอดคล้องกับนโยบายการกำกับดูแลกิจการที่ดีของบริษัทฯด้วย

5.  การแต่งตั้งผู้สอบบัญชีรับอนุญาตและค่าตอบแทน

คณะกรรมการตรวจสอบได้เสนอแนะให้คณะกรรมการบริษัทนำเสนอต่อที่ประชุมใหญ่สามัญผู้ถือหุ้นประจำปี
พ.ศ. 2550 ให้แต่งตั้งนายประสัณห์ เชื้อพานิช ผู้สอบบัญชีรับอนุญาต เลขที่ 3051 หรือนางสาว
แน่งน้อย เจริญทวีทรัพย์ ผู้สอบบัญชีรับอนุญาต เลขที่ 3044 หรือนายขจรเกียรติ อรุณไพโรจนกุล
ผู้สอบบัญชีรับอนุญาต เลขที่ 3445 แห่งบริษัท ไพร้ซวอเตอร์เฮาส์คูเปอร์ส เอบีเอเอส จำกัด
เป็นผู้สอบบัญชีของบริษัท สำหรับรอบระยะเวลาบัญชีประจำปีสิ้นสุดวันที่ 31 ธันวาคม พ.ศ. 2551
โดยมีค่าตอบแทน 2,240,000 บาท (สองล้านสองแสนสี่หมื่นบาทถ้วน) เพราะเป็นราคาที่เหมาะสม

[] ในนามคณะกรรมการตรวจสอบ

(นายวิโรจน์ เลาหะพันธุ์)

ประธานคณะกรรมการตรวจสอบ

กรุงเทพมหานคร

25 กุมภาพันธ์ 2551